**Образац 1.**

**УГОВОР**

**О ПОСРЕДОВАЊУ У ПОСТУПКУ ПРВЕ ПРОДАЈЕ БЕСПЛАТНИХ АКЦИЈА ГРАЂАНА И ВОЂЕЊУ ВЛАСНИЧКИХ РАЧУНА БЕСПЛАТНИХ АКЦИЈА БРОЈ\_\_\_\_**

Уговор се закључује између:

**1. Банке Поштанска штедионица а.д., Београд, Краљице Марије 3, МБ 07004893**, као члана Београдске берзе и Централног регистра, депоа и клиринга хартија од вредности (у даљем тексту: **Изабрани Брокер)**, и

**2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, \_\_\_\_\_\_\_\_\_\_\_\_\_\_\_\_** (у даљем тексту: **Клијент**)

**(име, средње име, презиме) (ЈМБГ)**

Члан 1.

Предмет овог уговора је вођење власничког рачуна бесплатних акција и посредовање Изабраног Брокера у првој продаји бесплатних акција које је Клијент стекао у складу са Законом о праву на бесплатне акције и новчану накнаду коју грађани остварују у поступку приватизације („Службени гласник РС”, бр. 123/07, 30/10, 115/14 и 112/15 - у даљем тексту: Закон), као и обављање других послова, на захтев Клијента у складу са Уредбом о поступку и начину на који законити ималац акција Акционарског фонда даје налог брокеру за прву продају акција („Службени гласник РС”, бр. 43/10, 91/10, 124/12, 140/14, 91/16 и 76/18) - у даљем тексту: Уредба).

Члан 2.

Изабрани Брокер се обавезује да, у складу са Законом и Уредбом:

1. врши проверу власништва бесплатних акција Клијента у Централном регистру хартија од вредности;

2. на захтев Клијента врши промену личних података о Клијенту на основу документације коју му је Клијент доставио;

3. посредује у првој продаји бесплатних акција, односно обавља продају бесплатних акција за рачун Клијента на основу налога продаје тог Клијента;

4. обавести Клијента у случају неслагања налога продаје или налога опозива са подацима Централног регистра хартија од вредности (различит број хартија и друго);

5. сваког радног дана у 16 сати, на свим местима за пријем налога, истакне цену, односно цене акција постигнутих тог дана у трговању на организованом тржишту;

6. обавести Клијента о реализацији налога продаје, и то:

- на свим местима за пријем налога;

- слањем СМС порука са бројем налога о трошку клијента;

- упитом на интернет страници Изабраног брокера, односно Поште;

7. учествује у клирингу и салдирању обавеза и потраживања у бесплатним акцијама и у новцу насталих на основу закључених послова са бесплатним акцијама;

8. налоге Клијената за пренос бесплатних акција и налоге за упис права трећих лица уноси у информациони систем Централног регистра хартија од вредности;

9. не наплаћује накнаду за пријем налога за прву продају бесплатних акција, односно, налога за опозив, у складу са Уредбом и Споразумом;

10. усмено упозори Клијента на могуће ризике који могу проистећи из трговине бесплатним акцијама;

11. обавља друге послове неопходне за реализацију налога продаје односно налога опозива.

Члан 3.

Клијент се обавезује да:

1. отвори новчани рачун код банке члана Централног регистра хартија од вредности, уколико такав рачун није евидентиран приликом пријављивања за бесплатне акције и да Изабраном Брокеру, приликом пријема налога за продају бесплатних акција достави доказ о отвореном новчаном рачуну;

2. Изабраном Брокеру испостави налог за прву продају бесплатних акција, односно опозив, на обрасцима прописаним Уредбом;

3. писмено обавести Изабраног Брокера о промени личних података и достави одговарајућу документацију у року од десет дана од дана настале промене.

Члан 4.

Клијент одговара за тачност података из налога за прву продају бесплатних акција.

Клијент изјављује да је законити ималац акција које нису предмет било каквих ограничења.

Потписивањем овог уговора Клијент изјављује:

- да је пре закључења уговора и испостављања налога за прву продају бесплатних акција упознат са текстом уредбе којом се уређује начин обављања послова за прву продају бесплатних акција;

- да поседује потребна предзнања и одговарајуће информације ради закључења овог уговора и испостављања налога за прву продају бесплатних акција.

Члан 5.

Изабрани Брокер не одговара за штету проузроковану вишом силом, за штету или кашњење проузроковано радњама трећих лица, као ни за штету проузроковану падом информационих система који се користе у процесу трговања бесплатним акцијама и процесу клиринга и салдирања.

Члан 6.

Овај уговор се закључује са роком важења до 31. децембра 2020. године.

Уговор ће се сматрати раскинутим пре истека рока из става 1. овог члана у случају прекњижавања бесплатних акција са власничког рачуна клијента код Изабраног Брокера на власнички рачун клијента код другог брокера - члана Централног регистра хартија од вредности.

Члан 7.

Евентуална спорна питања настала у извршењу овог уговора, уговорне стране решаваће споразумно, у складу са Законом и Уредбом.

У случају спора надлежан је стварно надлежни суд у Београду.

Члан 8.

Овај уговор је сачињен у два истоветна примерка од којих свака уговорна страна задржава по један примерак, као доказ да је Уговор закључен.

Изабрани Брокер Клијент

Банка Поштанска штедионица а.д.